Document ID: /roh_data/filtered/fineweb-2-filterrobots_roh.jsonl.gz/69403

Sin il victur, il Norvegiais Johannes Dale, ha Eligius Tambornino pers 1:24 minutas. Cun ses 35 onns è il biatlet Sursilvan stà il pli vegl a la partenza. Per el èn las cursas da la Cuppa IBU a Lai pli probabel las davosas da la carriera. En in’emna vul Eligius Tambornino ir a la partenza al maraton da l’Engiadina.
Laurin Fravi manchenta ils top 50
Betg sco giavischà en il sprint sur 10 kilometers èsi ì al matadur local, Laurin Fravi da Lantsch. El ha fatg quatter sbagls cun sajettar ed è la finala stuì sa cuntentar cun il 52avel plaz. Sin il victur ha il biatlet da 23 onns pers passa quatter minutas.
La sonda, ils 5 da mars spetga sin ils biatlets in super-sprint en la l’Arena da biatlon a Lantsch. La dumengia stat sin il program ina cursa da distanza sur 15 kilometers cun partenza en massa. La Cuppa IBU è suenter la Cuppa mundiala la segund’auta categoria da cursas internaziunalas da biatlon.
Nagin exploit tar las biatletas svizras
Il sprint da la dunnas sur 7,5 kilometers ha gudagnà la Taliana Michela Carrara. Da las Svizra ha sulet Ladina Meier-Ruge cuntanschì in plaz sut las top 30. Ella è vegnida 29avla cun dus sbagls da sajettar ed in retard da passa duas minutas. Plinavant è Flurina Volken vegnida 35avla, Flavia Barmettler 48avla, Susanna Meinen 57avla ed Anja Fischer 61avla.